Andrej Meszároš
Andrej Meszároš (s. 13. lokakuuta 1985 Považská Bystrica, Tšekkoslovakia) on slovakialainen jääkiekkopuolustaja, joka edustaa KHL:ssä pelaavaa HC Slovan Bratislavaa.
Ennen uraansa Pohjois-Amerikassa Meszároš pelasi Dukla Trenčínissä kotimaassaan Slovakiassa. Hän debytoi pääsarjatasolla kaudella 2002–2003, jolla pelasi 23:ssa Slovakian Extraligan runkosarjaottelussa. Seuraavalla kaudella hän pelasi 44 runkosarjaottelua ja teki kuusi tehopistettä, kolme maalia ja kolme syöttöpistettä. Pudotuspeliotteluita hänelle kertyi kaudella 2003–2004 12, joissa hän teki kolme maalia ja antoi yhden maaliin johtaneen syötön. Hän oli voittamassa kauden päätteeksi Slovakian mestaruutta. NHL-varauksen Meszároš sai, kun Ottawa Senators varasi hänet numerolla 23 ensimmäisellä kierroksella.
Ennen debyyttiään NHL:ssä Meszároš pelasi kauden 2004–2005 Vancouver Giantsissa juniorisarja WHL:ssä. Hän pelasi 59:ssä WHL:n runkosarjaottelussa ja teki 41 tehopistettä, 11 maalia ja 30 syöttöpistettä. Hän oli Giantsin neljänneksi paras pistemies ja kaikkein tehokkain puolustaja ja kauden jälkeen hänet nimettiin WHL:n läntisen konferenssin toiseen tähdistökentälliseen. NHL-debyyttinsä Senatorsissa Meszároš teki 5. lokakuuta 2005 pelatussa ottelussa Toronto Maple Leafsiä vastaan. Hän vakiinnutti heti paikkansa Senatorsin vakiokokoonpanossa pelaten lopulta kaikissa runkosarjan 82:ssa ottelussa, ja oli 39:llä tehopisteellään (kymmenen maalia ja 29 syöttöpistettä) Senatorsin kolmanneksi tehokkain puolustaja Wade Reddenin ja maanmiehensä Zdeno Cháran jälkeen. Jääaikaa hän keräsi tulokaskaudellaan runsaat 18 minuuttia ottelua kohden ja NHL:n plusmiinustilastossa hän sijoittui jaetulle sijalle kolme yhdessä Jaromír Jágrin kanssa lukemalla +34. NHL Plus-Minus Awardin voittivat kauden jälkeen Wade Redden ja Michal Rozsíval lukemalla +35.
Toisella NHL-kaudellaan Meszároš pääsi pelaamaan n yhteydessä järjestettävään NHL YoungStars -otteluun. Touko-kesäkuussa 2007 hän edusti Ottawa Senatorsia Stanley Cup -loppuotteluissa, joissa Anaheim Ducks oli kuitenkin parempi. Meszároš pelasi Ottawassa lopulta kolme kautta, eikä ollut tuona aikana yhdestäkään ottelusta sivussa. Hänet kaupattiin Tampa Bay Lightningiin ennen kauden 2008–2009 alkua vaihdossa Filip Kubaan, Alexandre Picardiin ja ensimmäisen kierroksen varausoikeuteen , kun Meszároš ja Ottawa eivät päässeet sopuun uudesta sopimuksesta. Seuraavana päivänä Tampa Bay teki kuuden vuoden sopimuksen Meszárošin kanssa.
Heinäkuussa 2010, kahden Tampa Bay Lightningissa pelatun kauden jälkeen, Meszároš siirtyi Philadelphia Flyersiin vaihdossa toisen kierroksen varausvuoroon . Kaudella 2011–2012 hän oli sivussa runkosarjan lopun ja yhtä vaille kaikki Flyersin pudotuspeliottelut selkävamman vuoksi, työsulun lyhentämällä kaudella 2012–2013 hän pystyi pelaamaan vain 11 ottelua olkapäävamman vuoksi ja kaudella 2013–2014 hän menetti vakituisen paikan Flyersin kokoonpanossa ollen yli 20:ssä ottelussa ns. healthy scratch. Maaliskuussa 2014 hän siirtyi kauden 2013–2014 siirtotakarajapäivänä Boston Bruinsiin, joka antoi Flyersille vaihdossa kolmannen kierroksen varausvuoron
Kesän 2014 siirtomarkkinoilla Meszároš siirtyi Buffalo Sabresiin yksivuotisella sopimuksella jonka arvo on 4,125 miljoonaa dollaria.
Meszároš edusti maataan vuosien 2002 ja 2003 alle 18-vuotiaiden jääkiekon MM-kilpailuissa ja vuosien 2004 ja 2005 alle 20-vuotiaiden MM-kilpailuissa. Vuoden 2003 alle 18-vuotiaiden kisoissa hän oli voittamassa hopeaa Kanadan viedessä turnauksen voiton. Aikuisten arvokisoissa hän on edustanut Slovakiaa viidesti, vuosien 2004 ja 2006 jääkiekon maailmanmestaruuskilpailuissa sekä talviolympialaisissa Torinossa 2006, Vancouverissa 2010 ja Sotšissa 2014. Hän oli toiseksi nuorin Torinon kisoissa pelannut miesjääkiekkoilija, vain Jevgeni Malkin oli häntä nuorempi.